Tsaol-aq khi kheeq aq nia Kheeq-ol yanq gaol neq nga dao nvq gaq aq jal hal pov jaq-ail bhel dai ge bhiq khi aq yu nvq gaq aq jal hal pov jaq-ail thaq nail ngaol.
Teevq n neq aq jal hal pov jaq-ail bhel dai kheeq-i mail gaoq ge bhiq thaq nail ngaol.Thail hai ngaol aoq aol mil ol naol neq il khaol bhai lovq-ail ceevq yaoq yanq gaol neq ngal teevq gaq hal pov-ail naol dai ge bhiq thaq nail ngaol.
Thail hai ngaol-aoq kheeq al maol neq aq jal hal pov-ail thaq-aq nee ngal-aq aivq mail jaq gil bhiq thaq nail ngaol.Kheeq neq kovq lal-u phao aq jal maq oil dai kovq lal thaq-i mail aol mil nee khaq pheel jaq thaq nail ngaol.
A bhai nee yanq gaol teevq gaq teevq dao dai tsao pal-aiq thaq nail ngaol.Al heel ngel-i mail kheeq khi aol mil neq niil-aq il kev dai maq tavq maq jil lai nia nail ngaol.
Jilpheeq daol nail aqtsaoq nvq gaq
 Mil nee uq nee goil dee dee nail nvq gaq jaol lao thaq nail ngaol.
Teevq-n kev lal-u phao,Aq yu nvq gaq nal ga-ail bhel dai tsaoq pheel jaq khi,nal ga-ail thaq nail ngaol.
Yanq gaq ail-u phao jil pheeq saiv-n moel khi ,A bhai jil pheeq daol bov khi kovq lai thaq nail ngaol.
Al heel ngel-i mail aivq nail aqma i mail khaq bhiq thaq nail ngaol.Thail hai ngaol-aoq aivq nail aq ma bhai ngal naoq nail daoq maq nal daiq-ail dai gaoq ge kovq bhiq khi mail il khaol nee dov ail thaq nail ngaol.
A bhai nee aivq nail aq tsaoq nee mail khal phuq lee nail khal jaq jaq-ail maq doi maq doi dai daol joe joe gal-aivq thaq nail ngaol.Aivq al hai tsao gal-aivq khi aivq nail baiv luvq khe phul khal aol nail gil lai bhiq thaq-al ngal-aq neq, maq ya jaq maq ya daol nail bha kev lee bhiq thaq nail ngaol.
A bhai nee nga dao nail aqma mail ge nail neq tsaq ga lao thaq nial dai noeq kovq lal bhiq khi mail aivq nail aqma jaol nail bha gaoq kovq lai thaq nail ngaol.
Tsaol-aq khi kheeq aq nia
 Mil nee uq nee tsaol-aq teevq gaq daoq iq sanl heeq nia dee dee nail kheeq teevq maoltsu-ai thaq nail ngaol.
Teevq-n kev lal-u phao yu mil khaoq aivq bhai khaoq gil ol-oq nga dao haq the ail bhel dai aivq bhai tsaoq lal bhiq thaq nail ngaol.
Al heel ngel-i mail yaoq gaq yaoq-ao nee haq the lai thaq nail ngaol.Thail hai ngaol-aoq teevq maol iq sanl maq bev heivq dai yaoq gaq yaoq-ao nee mail il khaol bha gaoq kovq gil lee thaq nail ngaol.
Aivq miq bev aq meeq meeq dai lav sav lav sav-ail il khaol bhai jaol lao thaq nail bhai aivq nail aq tsaoq juq haq the lai bhel dai gaoq tsaoq lee bhiq thaq nail ngail.
Al heel ngel-i mail aivq nail aq tsaoq juq nee kheeq hevq khi haq gaoq the lai-u phao tsil-aq teevq maol bev heivq khi il khaol bha bavq kol leevq thaq nail ngaol.
Aivq nail kheeq al maol al jaiq-ail haq the nia nail ngel-i mail yu mil khaoq aivq bhai haq the ail bhe dai aq tsaoq tsaoq dee dee lal nail ngaol.
Teevq-n neq aivq nail kheeq al maol nal lal bhiq khi sil thaq nail ngaol.Al heel ngel-i mail aivq nail aq tsaoq teevq gaq iq sanl haq the lai bhel dai mal tsaoq bhiq thaq-al.
Al hai dul dai tsaol-aq yaq neq nga dao aq meeq phaq jia-u neq aq tsaoq jaol khi ngaol-aoq maq jiav mail pevq ail haq aq tsaoq gail maq jaol yaoq-aol.


Ya mav khi phaq yaq nail ganq je Teevq-n neq aivq ul cuvq al jai-ail moevq lal bhiq thaq nail ngaol. Al hai ngaol-aoq ul cuvq khaq bhai gail maq jiav nail ngel-i mail gaoq jaoq khe nga ma nga bhaol ngaoq khoi jaq thaq nail ngaol.
Nq kivq neq kivq lai-aoq nial,aq jal neq maq bov-ai haq-al niao hao neq khaq bha gaoq hal pov jaq-ail heeq meeq dai ge ge-ail iq thaiq kol laivq thaq nail ngaol.
Haoq nao teevq-n neq phaoq tsil aq khaoq bhai moel khi ngaoq khoi jaq thaq nail ngaol. Aivq aq jal jaq bov-u phao nv gaol gaol kav bhai aivq iq thaiq kol laivq thaq nail ngaol.
Aivq teevq yanq taivq-ail ya iq thaiq thaq nail ngaol. Nl tsal kav dee dee nail ngel-i mail aivq mao dai maq ya iq thaiq nia-al. Aivq iq noeq noeq lal-u phao ul cuvq gaoq moevq dee dee lal bhiq thaq nail ngaol.
Ul cuvq jiav nail aq duq bhai aivq hal pov thaq nail ngaol. Aivq khaq bhai hal pov gaoq ul cuvq maq moel nia dai ul cuvq gee gil lai bhiq thaq nail ngaol.
Teevq yanq dai khi thaq-al nee ngal-aq yav mav neq phaq yaq  meel nail gaiq-u phao laq khi tsail lal bhiq khi phaq yaq nail haoq nao thel-aivq thaq nail ngaol. Phaq yaq gail yav mav aivq nail haoq nao thel leevq nail bhai heeq nia thaq nail ngaol.
Aq-u phao phaq yaq neq gaoq jaoq bha dav lai khi gaoq dul bha kev lai thaq-al nee ngal-aq lov phail bhaq ga bha yavq kha ail thaq nail ngaol. Yav mav neq maiv neev meiv gaiq ngel-i mail lov phail bhaq ga bha kev-ail thaq-al nee ngal-aq bavq kha-ail khi ya sil thaq nail ngaol.


Ceiv ceiv ma-i noeq haq nail ganl Teevq-n neq ceiv ceiv ma al maol aq yaq uvq lai khi aq yaq phaoq nail gal duq teevq-n nail teevq-n aq jail jail lal bhiq thaq nail ngaol. Al heel ngel-i mail ceiv ceiv ma neq aivq aq yaq phaoq-u bhai aq meeq meeq deel jaol uvq duq hal pov nail khi tsao dol-aivq thaq nail ngaol.
Al hai hal pov khi tsao-u bhai al jaiq-ail meeq nail laol jaol daol bhaq bhai moel khi aq duq al duq bhai aq yaq phaoq naol dai noeq ceiv thaq nail ngaol.
Ceiv ceiv maq neq aq yaq phaoq nail al yanq tsaq lal khi aq yaq phaoq nail laiq-nq-u bhai aivq nail siv tavq phao neq jaq laq teevq maol aivq bhai keivq nail khi lovq nail ngaol. Haoq naol phao gaoq hel daiq-u bhai neq haq bev nail tsaol-aq teevq gaq neq aivq bhai bev nail khi miq bev mail tsiq maoq-ai thaq nail ngaol.
Ceiv ceiv ma neq gu sil lal bhiq khi lavq tsel phao hel daiq-u bhai neq laol jaol eel jeq jeq khi,lavq mal phao hel daiq-u bhai neq gaoq jaoq miq jaq poiv dee dee nail bhai ya moel thaq nail ngaol. Nq tavq phao neq nq muq muq khi maoq-aol gail aol lee-aiq nail ngel-i aivq nail gal duq neq ail duq maq jiav yaoq-aol.
Siv tavq phao lai gaoq jaq laq keivq lal,haoq naol phao gaoq hel daiq gaoq tsaol-aq bev lal,lavq tsel phao-iq laol jaol il,lavq mal phao-iq miq jaq poiv nail ngel-i aivq noeq haq dee dee khi mail ngaol-aoq ceiv ceiv ma neq noeq gaol khi khul ngel-u ngel ngal lai jai khi aq yaq ya phaoq nail dai noeq ceiv thaq nail ngaol.
Aq-u bhai teevq pov taivq-ail nq jaiq lil pov pov lal khi tsaoq teivq teivq lal thaq nail ngaol. Aq-u bhai haq bev nail tsaol-aq al gaq neq deel-nq ail khi aivq mail maoq-ai thaq nail miq bev neq maq noeq maq gaiq-ail kevq peiv-ai laivq thaq nail ngaol. Aivq-i mail kevq peiv-ai laivq-a  nail miq heeq neq ceiv bhai maq yao lai dai jaq laq bhai yao lai thaq nail ngaol.
Jaq laq gail maq sil ceiv haq bev nail tsaol-aq al gaq ga bav lai khi haq bev nail al gaq khi jaq laq nieivq pheel jaq khi laol jaol bha ga bhoel ail khi nvq gaq nvq gaq-ail daq khal-aivq thaq nail ngaol. Aq-u bhai ceiv ceiv ma neq laq khi teevq tsail aivq nail aq yaq phaoq thaq nail ngaol.


Ngal neq teevq gaq teevq-eel laiq Laq niil bha gail khaol tsao dol-aiq la,aol lul, mil tsaq kov tavq neq aq heel aq nel givq-ai khi, meeq-ai thaq nail neq, lil moel seq leq seq leq-ai khi,aq eiv juq iq sanl aq heel aq nel givq-ai khi, aq bhaol niul sevq deel, haq tsoiq haq yal juq, kavqlil aq niul iq, moeq tov aq nel nel dai, he deivq iq sanl heel tsaiq dai, al ovq tavq niul sevq deel nq tavq, pheel suq deel mil tsaq, mail ma ail nee khaol sil lal heeq phaq-ail niil.
Aq haiq jiav nail aq bhaol iq govq bhai haoq gavq mi cil ge daiq la,aol lul, haoq gavq phal doiq aq bhaq khi aq thul iq sanl jiav nail ngaol. Ganq je daq nil nee ganq je heel ma bha kev dai jiav nail ngaol. Haoq gavq ge nail neq ngaq-i mail khal pevq movq nail khe-ai pevq nail ya nail ngaol. Ngaq bhai jaol duq doi dai khul-aiq lavq nail khe-ai dul nail ngaol.
Aq-il neq ngal mail ma ail gaiq-a nail liq khil covq yaq, jaiq yaq aq tsaoq juq nee mail, aol tavq tavq nail al yanq pevq nail ngaol. Nv juq neq daoq sel-iq sanl gul nail ngaol. Mail ma ail laq khiq tsail nail ngaol. Kheeq neq bhaol-uq bhaol-uq dai laol nail ngaol, aol mil neq mail-ao mail-ao dai meel khi, civq meiv neq maivq laiv maivq laiv dai meel nail ngaol.
Hal Hal Hal teevq gaq taivq-ail laq khiq tsail lal nail phaq mao dai lav sav nail ya nail ngaol. Ngaq nail aq jail bhai aol tavq tavq kivq nail nl maoq mao dai jia nail ngaol, ngal hal pov nail loq nail ngaol. Ngal neq teevq gaq teevq-eel maq ngel-ail ngal laq khiq tsail dee dee nail ngaol.


Jaq naol jaq naol Ya mav maol ma neq phaoq tsil bhai ya moel-u jaq naol jaq naol.
Kheeq maol yaq neq haq eeq bhai moel-u jaq naol jaq  naol.
Aol mil maol yaq neq del gil aq gee bhai moel-u jaq naol jaq naol.
Ya civ ya mav neq bhoiq juq bhai moel-u bhai jaq naol jaq naol.
Laoq aq yaq neq gaoq nel aq heeq bhai moel-u bhai jaq naol jaq naol.
Niaoq nel maol yaq neq moeq gaq bhai moel-u bhai jaq naol jaq naol.
Civq meiv civq yaq neq moeq gaq bhai moel-u jaq naol jaq naol.
Jaiq yaq juq neq aq yu juq nail aq jal moel haq neq jaq naol jaq naol.


Aq khil kha dai khaoq dai ge daiq bhel Eel yav keivq-avq gail aq khil nvq khaoq ngaol.
Niaoq nel neq aq khil liq khaoq covq nail ngaol.
Ya mav gail aq khil liq khaoq covq nail ngaol.
Bhoiq jaiq neq aq khil kovq khaoq covq nail ngaol.
Jiq niaiq jil niaiq neq aq khil kovq khaoq covq nail ngaol.
Aq phiq al bhul lul-n neq aq khil eivq khaoq covq naol.
Aq geq al gel lel ma neq aq khil eivq khaoq covq naol.


Khaq bha ail nail ngel-ail Ka lil-nl ka lil-nl neq pil pil bhai moel-ail a nail.
Pil pil neq laoq liq tsaoq naq duq bha ail-a nail ngaol.
Pil pil neq jol-nl jol-nl jail jail bha moel-ail a nail ngaol.
Jol-nl jol-nl jail jail neq dai yal dai kav bha ail nail ngaol.
Jol-nl jol-nl jail jail neq bhu-nl bhu-nl bha moel ail-a nail ngaol.
Bhu-nl bhu-nl neq ge ai thaq nail aq duq bha ail-a nail ngaol.
Aq yu juq iq sanl mail ge ai thaq nail aq duq bhai moel gil ail-a nail ngaol.